Tähe-Lee Liiviä (2003–) pidetään yhtenä Viron kirkkaimmista pianonsoiton nousevista tähdistä. Hän on esiintynyt sooloresitaalein ja kamarimusiikkikonsertein sekä orkesterien solistina Euroopassa ja Amerikassa – Viron ja Suomen lisäksi muun muassa Ruotsissa, Italiassa, Saksassa ja Yhdysvalloissa.

Lahden Sibelius-festivaalin ja Mäntän musiikkijuhlien lisäksi Tähe-Lee on konsertoinut Tšekin radion Concertino Praga -festivaalilla ja Chopin-konserttisarjassa Chopinin kotikylässä Zelazowa Wolassa, Puolassa. Hän on tehnyt yhteistyötä muun muassa Viron kansallisen sinfoniaorkesterin, New York Camerata -orkesterin, Tallinnan kamariorkesterin ja Kremerata Baltica -orkesterin kanssa. Tähe-Lee on voittanut useita palkintoja kansallisissa ja kansainvälisissä pianokilpailuissa, kuten vuonna 2020 Viron television kykyohjelman "Klassikatähed" ja vuonna 2019 toisen palkinnon kansainvälisessä Gershwin-musiikkikilpailussa New Yorkissa.

Tähe-Lee on valmistunut Viron musiikki- ja teatteriakatemian nuoriso-osastolta sekä Sibelius-Akatemian nuorten muusikoiden kansainväliseltä luokalta. Hänen opettajiaan ovat toimineet Marrit Gerretz-Traksmann, Ivari Ilja, Hui-Ying Liu-Tawaststjerna, Konstantin Bogino ja lokakuusta 2022 lähtien Sir András Schiff. Hänellä on myös ollut harvinainen mahdollisuus saada useita oppitunteja Daniel Barenboimilta Barenboim-Said-akatemiassa. Tähe-Leen ensilevy julkaistiin viime vuonna ja se sisältää virolaissäveltäjä Arvo Pärtin koko pianomusiikkituotannon.